Minister in die Presidensie en kandidaat vir ANC-presidentskap Jeff Radebe het by 'n ANC saamtrek in Port Shepstone gesê die SA ekonomie “is in die hande van 'n paar wit mense, hoofsaaklik mans en dat derhalwe radikale ekonomiese transformasie nodig is. Die meeste van ons mense het nog nie ekonomies gevorder nie. Baie mense is ontevrede aan die gebrek aan transformasie in die ekonomie, wat weer ekonomiese groei belemmer, ongelykheid vermeerder en die meeste van ons mense marginaliseer.” Intussen is dit 'n feit dat die eggenote van Radebe, Bridgette, gereken word as een van die rykste vroue in die land. Sy is o.m. 'n direkteur van Sappi, voorsitter van Nabera Mining (Pty) Ltd, stigter en voorsitter van Mmakau Mining (Pty) Ltd, direkteur van die Leadership Foundation met uitgebreide mynbelange, voorsitter van die SA Minerals Development Association, president van die SA Mining Development Association, ‘n direkteur van Cast Mining and Construction (Pty) Ltd, voorsitter van International Women’s Forum SA en stigter van die New Africa Mining Fund. Sy is 'n suster van Patrice Motsepe, mynmagnaat en een van die drie rykste mans in SA, terwyl sy 'n sleutelrol speel in die formulering van die nuwe Mynbouhandves en ander nasionale wetgewing.
Ongelooflike haatspraak teen blankes
Die haatspraak teen blankes in die land wat tans ongebreideld uitstroom, is eenvoudig verstommend. Dit kom veral uit drie bronne:
Eerstens, is dit letterlik moord waarmee die Black First Land First (BFLF)-beweging met hul leier Andile Mngxitama wegkom. Volgens hulle het blankes geen reg om in SA te wees nie en moet hulle so spoedig moontlik “verwyder” word. Blankes mag ook geen eiendom besit nie. Om 'n idee te kry van hul bose retoriek en optredes, volg hierdie skakel.
Kanaal 405 van die Gupta-beheerde ANN7 kanaal DStv. Alles wat hulle sê en wys is gemik op aftakeling van blankes en is hulle verslaaf aan terminologie soos “white monopoly capital” en “radical economic transformation”. Hul programme, waarop “spokespersons” soos gediskrediteerde blanke haters soos... Mzwanele Manyi en Carl Niehaus tot vervelens aangehaal word, is om van te stik vanweë feitelike leuens en bevooroordeeldheid.
Pres. Zuma self. Hy laat nie 'n geleentheid verbygaan om “apartheid” die skuld te gee vir alles wat verkeerd is nie, terwyl hy pleit vir verbreking van “blanke houvas” op die ekonomie en op grondbesit. Sy “Bring-my-masjiengeweer” strydlied is 'n treffer in swart radikale geledere.
As Afrikaners is ons dik vir hierdie verguising en sê dit is tyd om op te staan, hierdie veroordelings te verwerp en ons trots te verklaar op ons Afrikanerskap en ons erfenis in hierdie land. Ons sê ook kla die BFLF krimineel aan, sluit kanaal 405 en kry Zuma onmiddellik uit die staatspresidentsamp.
Eerste internasionale konferensie oor landelike misdaad
Die eerste internasionale konferensie ooit oor landelike misdaad word op 27 September 2017 in Centurion deur die georganiseerde landbou en Unisa aangebied, met die tema Die uitdagings van landelike misdaad wat die landbousektor affekteer. Volgens 'n mediaverklaring het plaasmoorde en -aanvalle, sowel as algemene misdaadvlakke in landelike gebiede in so ‘n drukkende probleem ontaard dat ‘n internasionale konferensie daaroor noodsaaklik geword het.
Verskeie internasionale sprekers het hulself reeds verbind om referate by die konferensie te lewer, soos dr. Joseph Donnemeyer, professor aan die Ohio Staatsuniversiteit, dr. Elaine Barclay van die Universiteit van New England in Sydney en Emmanuel Bunei van die Mount Kenya Universiteit in Kenia. “Almal wat navorsing, ondersoeke of wetenskaplike werk doen oor enige faset van landelike misdaad word genooi om hulle kennis, navorsing, bevindings of praktiese ervarings rondom aspekte van landelike misdaad word genooi om ‘n bydrae te maak,” aldus die mediaverklaring.
Nog ingrypende SEB-wetgewing
Nog ingrypende wetgewing om swart ekonomiese bemagtiging (SEB) ekstreem te bevorder en blankes al meer uit die ekonomiese hoofstroom te boender, is ingestel met die afkondiging in die Staatskoerant van die sg. Amended Property Sector Code oftewel Gewysigde Eiendomsektorkode. Dit is van toepassing op alle kommersiële aktiwiteite in die residensiële en kommersiële kodes van die eiendomsektor, sowel as op die waardeketting wat insluit eiendomsontwikkeling, eiendomsdienste, eiendomsfasiliteite, en –bestuur, makelary, waardasies, eiendomsagente en ander verbandhoudende professionele dienste.
As sulks het dit betrekking op die SA eiendomsektor met die beraamde astronomiese waarde van R5,8triljard en dek kommersiële, residensiële, staats- en gesoneerde vaste eiendom. Hiervoor word in die nuwe wetgewing, afgekondig deur Minister van Handel en Nywerheid Rob Davies SEB-teikens gestel: 10% van alle jaarlikse beleggings vir ontwikkeling of herontwikkeling, 27% vir eiendomseienaarskap plus nog meer gedetailleerde teikens.
Vir meer besonderhede oor hierdie nuwe wetgewing, volg hierdie twee skakels:
SEB jaag SA eiendomsmark